На основу члана 37. Статута града Ниша (''Службени лист Града Ниша'', број 88/08 и 143/2016) и члана 14. Одлуке о оснивању Регионалног центра за професионални развој запослених у образовању (''Службени лист Града Ниша'', број 66/2003, 40/2004, 5/2005 и 94/2010),

 Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

  **I ДАЈЕ СЕ САГЛАСНОСТ** на Програм рада за 2017. годину Регионалног центра за професионални развој запослених у образовању број 47, који је донео Управни одбор Установе на седници одржаној 26.01.2017. године.

 II Програм рада за 2017. годину Регионалног центра за професионални развој запослених у образовању реализоваће се у складу са финансијским планом ове Установе за 2017. годину.

 III Решење доставити Регионалном центру за професионални развој запослених у образовању, Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2017. год.

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

 Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Регионалног центра за професионални развој запослених у образовању је у складу са чланом 14. Одлуке о оснивању Регионалног центра за професионални развој запослених у образовању (''Службени лист Града Ниша'', број 66/2003, 40/2004, 5/2005 и 94/2010), донео Програм рада за 2017. годину, број 47 од 26.01.2017.године.

 Програмом рада планирани су послови и активности у оквиру делатности за које је Установа основана. У Програму су дати општи подаци о оснивању Установе, делатности, структури запослених, ресурси, као и годишњи план активности по секторима.

 У 2017. години, Регионални центар за професионални развој запослених у образовању планира стручно усавршавање запослених у образовању уз претходно испитивање потреба за стручним усавршавањем, припремање понуде семинара, реализацију семинара, предлагање и организовање различитих облика стручног усавршавања.

 Обука запослених у образовању одвијаће се кроз организацију семинара акредитованих од стране Министарства просвете, науке и технолошког развоја, објављених у Каталогу програма стручног усавршавања запослених у образовању за школску 2016/17/18 годину.

У циљу реализације планираних активности, планира се сарадња са предшколским установама, школама, Заводом за унапређивање образовања и васпитања, Заводом за вредновање квалитета образовања и васпитања, Центром за промоцију науке, Институтом за педагошка истраживања, Институтом за психологију, организацијама цивилног друштва, Канцеларијом за дијаспору Града Ниша, Канцеларијом за младе Града Ниша, Француским институтом, удружењима наставника, институцијама на националном нивоу и другим субјектима. Значајан је и наставак активности на одобравању полагања стручног испита за наставнике, васпитаче и стручне сараднике у Нишу.

Град Ниш, Центар за промоцију науке и Регионални центар за професионални развој запослених у образовању су 13.04.2016.г. потписали Меморандум о сарадњи, на основу кога је у Регионалном центру отворен 19.04.2016.г. Научни клуб. Такође је, у сарадњи са компанијом НИС, Регионални центар почео да остварује пројекат „И Ниш да има Парк знања“, који ће се реализовати до 31.03.2017.г.

Регионални центар за професионални развој запослених у образовању ће у току 2017. године наставити сарадњу са регионалним центрима и центрима за стручно усавршавање којих тренутно у Србији има још 11.

Такође се планира огранизовање активности за усавршавање одраслих и школица за децу и младе. Посебно се планира сарадња са организацијама младих и за младе и сарадња у реализацији програма из области омладинске политике.

 Програмом се планира управљање пројектима у којима је Регионални центар за професионални развој запослених у образовању партнер или имплементационо место, спровођење пројектних активности,праћење јавних позива за отварање нових пројеката, писање апликација за пројекте.

Посебан сегмент представља организовање смештаја и исхране и издавање простора, а приходи остварени употребом јавних средстава од ове делатности представљају значајан извор финансирања делатности Установе.

 Програм рада за 2017. годину Регионалног центра за професионални развој запослених у образовању реализоваће се у складу са Финансијским планом за 2017. годину број 11-64/1, који је донео управни одбор Установе дана 23.1.2017. године, на који је дата сагласност директног буџетског корисника Градска управа Града Ниша Решењем број 89-6/2017-24 од 24.1.2017. године, а који је дат у прилогу Програма.

У складу са прописима Града сагласност на програме рада установа даје Скупштина Града Ниша. Имајући у виду да је програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада за 2017. годину Регионалног центра за професионални развој запослених.

 Овлашћено лице-по овлашћењу

 в.д. начелника Градске управе Града Ниша

 Марина Костић